Vida Ildikó távozhatott a NAV-tól
Az adóhatóság elnökének hétfőn járhatott le a felmondása, így mától már nem töltheti be a posztot – tudta meg nem hivatalos forrásból a 444.hu.
A Simicska Lajos köréhez sorolt Vida Ildikó helyzete már tavaly ősz óta bizonytalan. Akkor derült ki, hogy egyike az USA-ból kitiltott kormányzati tisztviselőknek. Erről maga is nyilatkozott a Magyar Nemzetnek, és azt is állította akkor, hogy erről értesítette a kormányt is.

Ennek ellenére nem menesztették. Az utóbbi hetekben azonban Varga Mihály gazdasági miniszter és Lázár János Miniszterelnökséget vezető miniszter is tett célzásokat a tisztviselő távozására.

A 444.hu úgy tudja, Vida Ildikó már két hónapja maga adta be felmondását, amely most járt le. Jelenleg  pedig az elnöki jogköreit Varga Árpád elnökhelyettesnek adja át. Hivatalosan azonban sem Vida felmondását, sem a távozását nem erősítették meg.

A Hír24 megkereste a NAV sajtóosztályát, hogy cáfolják vagy erősítsék meg a sajtóhírt, de még nem válaszoltak.
Belföld